El pomaro ła ze na pianta da fruta partegnente a ła fameja de łe Rosaceae. Ła ze una de łe pì difondeste piante da fruto coltivae. El sentro de orìzane del pomaro selvàdego prozenitor del pomaro coltivà pare che el sìpia el Kazakistan inte ła zona de Almaty suponesto da Nikolaj Vavilov. El pomaro el ze na àlbara caduzifoja de 3-10 metri de altura, co na cioma densa e espandesta e łe raize superfisali. Le foje łe ze alterne e sénpleghe, a lama ovałe, lezermente seghetae, co àpeze acuto e baze rodondada, de 5-12 sentimetri de longhesa e 3–6 cm de larghesa. El pégoło el ze longo 2–5 cm. I fiuri i ze ermafrodii de color bianco-rozà esteriormente e bianco interiormente, a simetria pentamera. I ze fati da 5 pètałi e i ze larghi 2,5-3,5 cm. I ze uniii in infloresense a corinbo, in nùmaro de 3-7. La fioritura ła ze in primavera, inte el contenpo al ghetamento. Ła inpołinasion ła ze entomófila.